

**מילים  לשבת**

**שער הנגב - ערב שבת, י"ב באדר תש"ע, 26 בפברואר 2010**

**שלום לחברות ולחברים,**

**לא להתייאש**

שר התיירות, סטאס מיסז'ניקוב, ביקר אותנו אתמול בליווי חברו הטוב, ח"כנו שי חרמש. ביחד הם יזמו, בזמנו, את תיקון פקודת מס ההכנסה שמיטיבה עם ה"עוטף". לאור השיהוי ביישום החלטת הממשלה החדשה לנושא מס ההכנסה, מבקשים דורשי טובתנו במשכן להבהיר: ביום שני, 8.3, תונח ביוזמת הממשלה הצעת התיקון לחוק על שולחן הכנסת. צפוי שההקלות יינתנו, רטרו אקטיבית לשלושה חודשים, במשכורת מרץ.

**העוצמה שבאיפוק**

בסיום הביקור כתב השר בספר המבקרים שלנו:"כיף גדול להסתובב אתכם באזור היפה שלכם והפעם ליהנות מנופים, משקט ומרוגע, מבלי להסתכל אל עבר השמיים ומבלי לסמוך על השמיעה הטובה...לאורך השנים, הזכרתם לכולנו את חשיבות הלכידות החברתית ואת העוצמה שבאיפוק. עכשיו כולנו מחויבים לחזק את האזור היפה הזה מבחינה כלכלית וראשית כל - תיירותית. כמו בעבר, מעמיד את עצמי כנאמן של האזור בכלל ושל המועצה, בפרט."

דברי הבכיר מ"ישראל ביתנו".

**משלוחי מנות**

שתי מתנות לקראת החג:

170 קבוצים ומושבים ותיקים מכל הארץ התחרו על 17 מקומות להשתתפות בפיילוט לשיקום תשתיות ביוזמת משרד החקלאות. השבוע, התבשרנו רשמית שמושב יכיני, שהומלץ על ידי המועצה, נכלל בין הישובים שיזכו להשיק את התוכנית הראשונית. אנחנו מקווים שזוהי אך סנונית שתבשר על האביב שאנחנו כה מצפים לו, גם בישובים נוספים.

התוכנית שהגיש קבוץ ארז לפיתוח מעבר ארז עברה סופית את כל שלבי התכנון. כעת אנחנו מחכים רק...לשקט בגבול.

**חשמל באוויר**

איך עורכים בתיכון משפט ציבורי על הקמת תחנה פחמית נוספת באשקלון?

ממנים שלושה שופטים מכיתה יב'; שלושה עשר מושבעים, ביניהם תלמידי ח' (שלומדים, שעתיים בשבוע, "דמוקרטיה וסביבה"); כיתות התיכון נדרשות להכין מטלה בנושא לשיעור אזרחות, כולל הכנת סרט תיעודי על המשפט; תלמידים מייצגים את הקטגוריה והסנגוריה; עדה מומחית מטעם הסנגוריה, תלמידת יב', מייצגת את משרד התשתיות; תלמידת יא', מייצגת כרופאת ילדים את התביעה במשפט. טיעוני התביעה עוסקים בעיקר בנושאי בריאות ובאחריות לדור העתיד; טיעוני ההגנה מתרכזים במדיניות משק האנרגיה ובשיקולי תעסוקה.

החלטת המושבעים, שאומצה על ידי השופטים: התנגדות להקמת תחנה פחמית חדשה באשקלון וקריאה לחברת החשמל לאמץ את תחום האנרגיות המתחדשות.

בעת שהמושבעים גבשו את עמדתם, הצביעו כל תלמידי שכבת ח': 75 אחוז מהם שללו את הקמת התחנה הנוספת.

עדות לאיכות המשפט נתנה יועצת חינוכית שנכחה בו. היא אמרה לרחלי פיינשטיין, הרוח החיה לקיום המשפט: "לפני המשפט הציבורי הייתי בטוחה שאני מתנגדת לתחנה, כעת אני מבולבלת".

**אל המעין**

כל כך שמחתי על השתתפותי במופע המשותף של תלמידי האולפן למוסיקה ושל ילדי גן "סביון" בנחל עוז, שכמחצית מהילדים בו עלו לאחרונה מחבר העמים.

זה לא רק העדות להנחלת תרבות המוסיקה, זה גם לא רק הדוגמא האישית של נערים לינוקות ולא רק ההזדמנות של הורים להשתתף בחוויה משותפת עם בניהם.

זה כל אלו, בתוספת ההתרגשות שבשמיעת הזאטוטים העולים ששרים "שאבתם מים בששון ממעיינות הישועה" ו"אל המעין בא גדי קטן".

כשעדי הגננת ותלמידיה ילידי ישראל שברו את השיניים, בחדווה יש לומר, בשיר ילדים רוסי, עיני ההורים הותיקים נמלאו תמיהה ועיני ההורים העולים – דמעות.

**עזה הירוקה**

אלפי צועדים גדשו בשבת שעברה את המשעולים של מרעה ניר עם, בין אתר המים לפסל של יאנצ'יק. אם ושני ילדיה ישבו בשיפולי גבעת כורכר ירוקה משובצת פריחה מלבבת וסעדו ארוחת בוקר שנארזה בסלסילת קש אופנתית. ברכתי אותם לשלום וביטאתי השתאותי על הפסטורליה לנוכח בתי עזה הנשקפים מרחק מאות מטרים.

"מה, זאת עזה?!" שאלה האם.

"אימא, מה זה עזה?" תמהה הפצפונת.

**דרום גשום**

מזג האוויר החורפי שנחת עלינו בסופ"ש זה, ביטל את אירועי "דרום אדום" בשווקי כפר עזה ואשכול.

מטס הכדורים הפורחים ידחה בשבוע ויתקיים ברוחמה במועדים הבאים: חמישי (4/3) אחר הצהריים, 16:00; שישי (5/3) שני מטסים – בבוקר, 05:30 ואחרי הצהריים, 16:00; שבת (6/3)  בבוקר, 05:30.

**עטרה ליושנה**

הפאבלמנט האזורי ארח השבוע את מחברי המסמך "השמאל הלאומי", שמבקשים להחזיר את הפטריוטיות אל ליבת מחנה השמאל. איך זה, הם שואלים, שהנפת דגל ישראל נחשבת אצלנו לתו ההיכר של המתנחלים ושירת ההמנון לקניין רוחני של ליברמן?! עקרונות השמאל – בתחומי החברה  והמדיניות – הם דרך המלך לשמירה על קיום מדינת היהודים הדמוקרטית.

בניסיון להזכיר לנוכחים, שפעם אכלנו לתיאבון נרטיבים לאומיים לאללה ולא קרה שום דבר רע מזה, הקריאה צלילה את שירו של אלתרמן מלפני כשבעים שנה:

לא אל שכר הלב פתוח,   
לא לתהילה נשאנו ראש,   
אנו יצאנו עם דגלי הרוח   
את האויר בשיר לחרוש.   
  
לי במולדת בית אין,   
לא בשבילי שתלתי עץ,   
תנוני במלוא גופי כחמת יין   
אל אדמתה להתנפץ.

**שבת שלום וחג פורים שמח, אלון**

**אלון שוסטר**

**נייד : 054-6755111**

**E-mail :** [**alon@sng.org.il**](mailto:alon@sng.org.il)

**לפרטים נוספים**

[**www.sng.org.il**](http://www.sng.org.il/)